Ignasi – Grup Sifasol\nLa seva trajectòria professional comença a l’Orquestra “Gran Palace”, al costat de Juan Mena, a la Sala de Festes Època (Barcelona, any 98).\nPosteriorment marxa a Madrid durant un temps per fer diverses temporades amb les orquestres “Eclipse” i “La Clave Show”.\nL’any 2002 atura l’activitat a les orquestres per paternitat i durant uns anys compagina el negoci familiar amb el grup de rock “Sr. Nilson”.\nEl 2011 viatja a Bolívia a treballar de mestre de cant, allí s’introdueix en el món del Jazz amb la “Big Band Nacional” i el quartet liderat per ell mateix, “Let’s Swing”, on es consolida com a crooner.\nL’any 2014, ja de tornada a Catalunya, reprèn l’activitat a les orquestres de ball amb “La Nova Saturno”, preàmbul de les tres temporades que va estar com a solista a la “Gran Orquestra Internacional Costa Brava”, sota la direcció de Jesús Tarrida.\nDeixa l’orquestra per formar el quintet “Catal’Jazz”, activitat que compagina cantant al capdavant de l’orquestra Junior’s i després d’un any decideix fer un gir i abordar el terreny de les sales de festes, conjuntament amb en Xevi Gironès, amb el Grup Sifasol.


Taverna La Falcata: Desembre 2008\nDissabte 13 - Nit de folk\nLluitar, crear, créixer, somiar.No es tracta d'un somni infantil, ni de la conseqüència de cap debat. No és un resultat en si mateix, sinó una necessitat, una voluntat de reflectir i expressar allò que portem dins. És quelcom que ens furga com un remordiment i que ens va cruspint per dins. És fins i tot allò que alguns denominarien amor, però que va més enllà, que adquireix tendresa, passió i sobretot orgull. Al cap i a la fi, no vàrem crear això per a esdevenir una mena d'herois, ni en cap cas salvar cap país, en definitiva, no ens vàrem plantejar quina necessitat teníem de bufar instruments vells (i bells) i furgar en partitures oblidades. Tot plegat fou atzar. Tant el mateix atzar que dugué un dia a pensar que calia recuperar uns sons deixats en l'oblit, com que féu que un grapat de joves s'ajuntessin per repartir grapats d'aquest llegat. Estimem cada nota, cada gall i cada segon que dediquem a aquesta idea, que no és altra cosa que un vestigi de romanticisme que duem a les nostres venes. D'això ens vestim i d'això ens alegrem de viure, doncs gairebé que vivim per això. Compromesos també amb la nostra terra i amb la nostra gent, perquè sinó això no tindria sentit, us convidem a fer un tastet d'un licor macerat amb la fusta de l'experiència constant i amb ingredients ben peculiars. Volem i desitgem que ens ajudeu a fer d'això un projecte comú, i que a la llarga estimeu tant o més aquesta música com nosaltres. Una abraçada a tots els amics i amigues, lluitem per allò que ens pertany o caurà en l'oblit més immediat. El futur d'un poble és la seva gent!!!!!\nProvinents de la Catalunya central, Igualada i Calaf, aquest duet femení ens mostrarà a partir de l'acordió i la flauta travessera el ventall que a la música mediterrània encara li queda per ensenyar.\nMés informació i cançons a: www.myspace.com/asladras\nDijous 18 - Concert de lo Pardal Roquer:\nRockabilly de les Terres de Ponent\nDissabte 20 - Concert de Pepet i Marieta:\n“La Pelu”, nou disc de Pepet i marieta\n“La Pelu” és la consagració de Pepet i marieta com a banda festiva “de categoria” i la proposta més\nesenfadada i festiva que els d’Ulldecona hagin publicat mai. Amb un so visceral i una execució descarada, Pepet i marieta combinen pop, rock, funky, paxanga i fins i tot punk per a vestir històries quotidianes properes, crítiques i sempre amb sentit de l’humor. El resultat és una apologia a l’eterna renovació així com un cant a l’amor i a les passions més baixes de la naturalesa humana. “La Pelu” s’ha enregistrat als estudis Gravaciones Silvestres sota la producció de Marc Parrot i hi han col·laborat artistes com Dani Tejedor d’Amparanoia, La Carrau, Marta Robles de las Migas o els ja habituals Quico el Célio, el Noi i el Mut de Ferreries.\n“Look!”, nou espectacle de Pepet i marieta\nLook! és el nou espectacle de Pepet i marieta, una festa a ritme frenètic amb què la banda presenta el seu nou treball discogràfic La Pelu (juny 2008). Look! és una apologia a l’eterna renovació que fa moure el cul a base de ritmes calents i festius, però no de bades, també remou el seu pensament amb missatges propers, descarats i crítics.\nDesprés de més de 4 anys de carretera i 350 concerts per tots els Països Catalans, els Pepet i marieta han consolidat un so de directe compacte, una execució acurada i una posada en escena emotiva i graciosa que cau simpàtica a qualsevol tipus d’audiència. Look! ha comptat amb la col•laboració musical de Dani Tejedor (Amparanoia) i l’assessorament artístic de Túbal Espectacles (Quico el Célio).\nMés informació a www.pepetimarieta.com o pepetimarieta@hotmail.com.\nDimecres 31 - Cap d'any\nSempre ens han educat per ser nen o nena, noi o noia, home o dona, per jugar a nines o a futbol, has de renunciar a mostrar als teus sentiments per mostrar la teva virilitat com a superhome o carregar amb la doble jornada laboral i domèstica per ser una superdona. Però el gènere no és més que una construcció social totalment arcaica, una arma del patriarcat per dividir-nos i perpetuar les desigualtats socials, la suboordinació de la dona envers l'home. Nosaltres reivindiquem el nostre 3er gènere, fins ara menystingut i silenciat: no sóm ni masculins ni femenines, sóm DIVES. Però no dives convencionals, sóm dives reals, ordinàries i precàries, res ens separa de la resta dels mortals. No esperem que ningú ens veneri, la nostra autoestima s'autoabasteix. Ens volem desmitificar: tothom pot ser superglamurós com nosaltres, tothom pot engendrar sentiments de por o coratge, de zel o ràbia i desesperació. La creativitat deixa d'estar associada a l'exclusivitat, al privilegi o a la genialitat d'uns quants iluminats que surten per la tele. Tothom pot fer música, i nosaltres en sóm la prova vivent. A nivell linguístic, utilitzem tant el masculí com el femení, tan portem faldilla com corbata, com pintallavis o calçotets, transgredir el gènere, és la millor forma de destruïr-lo.\nTaverna la falcata\nObert cada dia a partir de les 19:00h. Dijous, divendres i dissabtes obert fins a les 3h\nCarrer Panera nº2, Casc antic - Lleida\nEnvian's les teves preguntes, suggeriments, reserves, fotografies... a lafalcata@gmail.com\nCom t'agraden més els cargols?\nCarrer Panera nº2, 25002\nCasc antic - Lleida - Països Catalans


El president de Renfe diu que el contracte per seguir operant Rodalies està pràcticament enllestit | SER Catalunya | Cadena SER\nÚltimas noticias Hemeroteca 03 de abril de 2020 Actualizado a las 13:16 CEST\nIsaías Táboas ofereix a Ferrocarrils de la Generalitat treballar plegats en un servei d'alta velocitat entre Catalunya i el sud de França\nUn tren de Rodalies a l'estació de Rubí / EUROPA PRESS - Archivo\n21/02/2020 - 13:56 h. CET\nEl president de Renfe, Isaías Táboas, ha confirmat que el contracte que negocien amb la Generalitat per als propers anys està pràcticament enllestit. És un acord que, segons ha explicat aquesta setmana el secretari d’Infraestructures i Mobilitat, Isidre Gavín, ofereix a Renfe la possibilitat de continuar operant Rodalies fins a 15 anys més. Táboas i el departament de Territori coincideixen en què no se signarà fins que no es faci efectiu el traspàs de diners a la Generalitat.\nEl traspàs de Rodalies establia que el ministeri transferiria a la Generalitat els diners per pagar a Renfe el cost del servei que no es cobreix amb els ingressos dels bitllets. Però això no s’ha fet mai. Renfe cobra directament del govern espanyol, de manera que el departament de Territori, que és el titular del servei, es queda sense una de les eines per pressionar l’operador.\nSegons ha explicat Táboas en una conferència al Cercle d’Infraestructures, l’any passat aquests diners van ser uns 240 milions d’euros. El president de Renfe ha donat a entendre que tant la Generalitat com el ministeri estan d’acord en fer la transferència, però que s’ha d’acabar de concretar.\nTáboas ha defensat la qualitat del servei de Rodalies que a Catalunya té una puntualitat del 91%. Ha reconegut la falta d’inversió dels darrers anys, però assegura que ara es tornen a dedicar diners a millorar la infraestructura. L’any passat, segons el president de Renfe, es van adjudicar obres per valor de 200 milions d’euros. I afegeix que amb una inversió continuada d’aquesta magnitud en pocs anys, en menys dels 10 que diu Ferrocarrils de la Generalitat, es podria millorar molt el servei de Rodalies.\nEl president de Renfe ha parlat també sobre l’AVE Low Cost, l’AVLO, que començarà a funcionar el 6 d’abril. Ha explicat que no s’atura de moment ni a Tarragona ni a Lleida perquè per poder mantenir els preus baixos han de garantir que vagi ple en tot el recorregut. I que això és més fàcil d’aconseguir si els trens van de punt a punt.\nDe tota manera, Táboas no descarta que més endavant “si el mercat ens indica que això no és un problema perquè hi ha demanda suficient, podrem rectificar”. Alcaldes i Generalitat havien demanat Renfe que l’AVE low cost s’aturés en aquestes estacions.\nEn la seva conferència, el president de Renfe també s’ha ofert a Ferrocarrils de la Generalitat per operar conjuntament alguna línia entre Barcelona i el sud de França. El president de FGC, Ricard Font, ha manifestat en diverses ocasions la voluntat d’aquest operador públic de donar servei en el corredor entre Catalunya i el sud del país veí i també entre Catalunya i València.\nFonts de Ferrocarrils de la Generalitat asseguren que ja tenen un acord amb una altra empresa per operar serveix d’alta velocitat a França. El nom del soci és, de moment, diuen, confidencial.


Grup d’entrenament per la Córrer per córrer - CLUB OLÍMPIC MANLLEU\n25 d'agost de 2016 Written by olímpic\nVoldries algun dia fer una cursa de 10km però no ho acabes de veure clar?\nSortiries a entrenar als vespres però fer-ho sol et fa pal?\nEstàs estancat en un temps i no saps com progressar per superar-te?\nO simplement vols conèixer gent propera a casa teva que els hi agradi el córrer tant com tu?\nDoncs el Club Olímpic Manlleu t’ho posa fàcil perquè a partir del 1 de setembre crearà un grup d’entrenament on tu pots venir a entrenar sense cap tipus de compromís tant si ets del Club com si no.\nEstem quedant des de fa temps a les 6:00 del matí però volem fer-ho més accessible a tothom i per això proposem de fer-ho al vespre 2 cops a la setmana de 20:00 a 21:00\nEl dies que proposarem seran una setmana Dilluns i Dimecres i l’altre Dimarts i Dijous.\nEls entrenaments que farem seran de “tipus qualitat”, on trobarem series, fartleks, canvis de ritme, etc…\nNo et preocupis pels ritmes, n’hi hauran per diferents nivells. (fer els 10 km sub 40, sub 50 o sub 60 minuts)\nSi et motiva la idea pots enviar-nos un missatge a olimpicmanlleu@gmail.com per afegir-te a una llista de distribució on quinzenalment t’enviarem el pla d’entrenament ( en funció de la marca que vulguis fer en 10km) o bé anar consultant www.olimpicmanlleu.cat\nEl primer entrenament el farem el 1 de setembre a les 20:00 davant del pavelló. Estarem amb la samarreta de l’Olímpic. No pots faltar!!!!!!\nEntrenament primera quinzena de setembre:\nClassificacions de la cursa de la Festa Major 2016


Els Exèrcits de Catalunya (1713-1714): uniformes, equipaments, organització.\n"Els Exèrcits de Catalunya (1713-1714). Uniformes, equipaments, organització" és una obra cabdal en la historiografia de la "Guerra per la Successió" a Catalunya i marcarà un punt d'inflexió en el conscient col·lectiu de la nostra Nació.\nLa història com a disciplina científica s'ocupa de generar sabers sobre el devenir del humans en el temps i l'espai. La guerra i la violència organitzada, la cara lletja del passat, també formen part dels objectius de coneixement de la història. Una història de la "Guerra de Successió", sense tenir en compte la Guerra en si mateixa, és una posició a-cinetífica. Les variables militars, defensives, estratègiques i de seguretat són, per descomptat, absolutament necessàries per entendre una situació històrica, i encara més, per compendre una guerra.\nEl treball vol ser una contribució per cobrir el dèficit de coneixement sobre la duríssima campanya de 1713-1714. El nostre objectiu ha estat mostrar com els catalans varem aixecar un exèrcit molt potent en molt poc temps; un Exèrcit de Catalunya que fou homolagable en qualitat, equipament i estructura als exèrcits més avançats de l'època.\nLa impressionant capacitat d'organització militar dels catalans no pot ser entesa però, sense capir la continuada experiència militar i de cultura de guerra generada pels catalans d'ençà de la Guerra dels Segadors (1640-1652), i concretament gràcies a una forta indústria de guerra desenvolupada pels assentistes que havien subministrat materials i recursos a l'Exèrcit de la Monarquia Hispànica.\nEsperem que el treball ajudi a aclarir el paper de l'exèrcit en la increïble, heroica i difícilment imaginable epopeia que els catalans varem protagonitzar a començament del segle XVIII.\nArticles publicats per la Premsa i a Internet Publicació\nPublicació del llibre "Els Exèrcits de Catalunya"\nEl potent Exèrcit Català de 1714\nTribuna Catalana (tribuna.cat)\n"L'Exèrcit Català del 1714, blaugrana" (pdf)\n"Els Exèrcits Catalans de 1714" (pdf)\nPresentacions del Llibre Data Hora Lloc\n"Els Exèrcits de Catalunya (1713-1714)"\n11 de setembre 20:00h Matadepera\n14 de setembre 19:00h Xè Aplec de Cardona\n4 de desembre 19:00h Miquelets\n15 de desembre 19:00h Memorial 1714\n18 de desembre 19:00h Histocat\nFotografies dels diversos actes de presentació conjunta de l'Associació "Miquelets de Catalunya" i el llibre "Els Exèrcits de Catalunya (1713-1714)":\nEdició exclusiva de Punts de Lectura Descripció\nGeneral Joan Baptista Basset i Ramos\nCoronel Pere Joan Barceló i Anguera\nGranader del Reg. "Nostra Senyora del Roser"\nTambor del Reg. "Verge dels Desamparats"\nTambor del Reg. "Ciutat de Barcelona"\nDades del Llibre Publicació\n"Uniformes, Equipaments i Organització"\nFrancesc Xavier Hernàndez i Francesc Riart\nSetembre 2007, Barcelona\nLlibreries a Internet Disponibilitat\nI també a totes les llibreries de Catalunya\n~ Demana'l a la teva llibreria habitual ~\nL'organització militar catalana a la "Guerra per la Successió"\nPlana Web Oficial: "Els Exèrcits de Catalunya (1713-1714)"\nFrancesc Xavier Hernàndez Cardona (plana web)\nFrancesc Xavier Hernàndez Cardona (Blog)\nwww.11setembre1714.org no té cap tipus de vinculació,\nrelació i/o participació, ni directa ni indirecte,\namb l'edició del llibre "Els Exèrcits de Catalunya (1713-1714)"©\nwww.11setembre1714.org es limita a recomanar, fervorosament,\nl'adquisició i lectura del llibre "Els Exèrcits de Catalunya (1713-1714)"©


Nan Cu-cut de la plaça Nova | Cultura Popular\nNan Cu-cut de la plaça Nova\nEn Cu-cut és una figura que pertany a la colla gegantera de la Plaça Nova, al Barri Gòtic. Representa el popular personatge de la revista satírica que portava el mateix nom, publicada a Barcelona al començament del segle XX. És un nan amb cara d’entremaliat que porta barretina, camisa blanca, americana negra i un corbatí de llaç groc amb piquets blaus.\nLa figura original era un capgròs i va ser construït al taller olotí Las Artes Religiosas el 1907, un any després de l'estrena dels gegants Roc i Eulàlia. Des que es va presentar, aquell mateix any, a les festes de Sant Roc de la Plaça Nova, va sortir cada any acompanyant les altres figures de la comparsa fins el 1924, quan es va tancar en un magatzem, es va malmetre i finalment va desaparèixer.\nEl 1986, l’Associació de Festes de la Plaça Nova va voler recuperar el capgròs d’en Cu-cut per acompanyar els gegants. En va encarregar la construcció al mestre imatger Domènec Umbert, que el va fer amb trets més suaus i infantils i el va convertir en un nan que es porta amb un cavallet com els gegants.\nEl nan Cu-cut s’estrenà el dia 15 d’agost de 1986, durant les festes de Sant Roc. Actualment, en surt una còpia més lleugera portada exclusivament per noies de la colla, anomenades Cucuteres.\nEn Cu-cut té un ball propi, amb un fragment de la melodia de La Flauta Màgica, de W. A. Mozart, adaptada pels grallers de la Pessigolla, i una coreografia que ha dissenyat la mateixa colla.


Vall Banc obre portes i permet la retirada de 25.000 euros - FÒRUM.ad\nVall Banc obre portes i permet la retirada de 25.000 euros\nOn: 11/05/16 15:26\nVall Banc ha obert avui les seves portes. La nova entitat ha començat a funcionar amb total normalitat a partir de les 9 del matí. Sense cues però amb un degoteig constant, els clients s’han apropat a les sucursals de Vall Banc per interessar-se sobre l’operativa de l’entitat i en molts casos sobre quan podran disposar dels seus estalvis.\nAquest és el primer dia de Vallbanc. Abans de les nou del matí, l’hora d’obertura de les portes de l’entitat, ja hi havia clients esperant per poder accedir-hi tot i que no s’han registrat cues destacables. Al llarg de les hores el degoteig ha estat constant. El conseller delegat de l’Agència de Resolució d’Entitats Bancàries (AREB), César Goyache, ha destacat la tranquil·litat i com “s’han estat rebent clients des de primera hora”. “Tot el banc està preparat i els professionals disposats”.\nGoyache ha explicat que l’operativa del banc ha arrencat amb normalitat. Els clients poden retirar fins a 25.000 euros dels seus comptes corrents. Pel que fa als estalvis, encara trigaran uns dies a recuperar-los. Segons ha explicat, es poden fer transferències i reintegraments, però l’operativa de valors “s’anirà recuperant progressivament” en les properes dues o tres setmanes.\nLes targetes de crèdit i els caixers començaran a funcionar també d’aquí a uns deu dies. Avui la tipologia de client que ha anat a les oficines de Vallbanc ha estat molt variada. Tot i així tots volien saber com i quan podrien disposar dels diners bloquejats des de fa un any. Molts marxaven amb les butxaques buides. “Tinc un producte BPA estalvi i esperava poder transferir-lo al compte corrent però no ha estat així. Primer han de recuperar la renda variable i la fixa i diuen que ens hem d’esperar fins a finals de maig-principis de juny”, ha explicat un client a la sortida del banc. La mateixa situació ha viscut un altre client, que ha assegurat que no ha pogut treure encara els diners del pla d’estalvi. “El tinc garantit però quan sigui possible el tindré disponible. De moment, surto amb les butxaques buides”, ha dit. “Realment el compte el tinc només per fer pagaments de la hipoteca i la resta queda bloquejat. Fins al mes vinent seguirà igual”, ha indicat un altre dels afectats.\nEls clients han assegurat que encara no han decidit si es quedaran al banc o marxaran. Es donaven uns dies de marge per pensar-ho.\nPrevious Post: La Batllia admet a tràmit la demanda de Miquel Alís contra l’acord amb SAETDE\nNext Post: Projecte per millorar la gestió dels béns comunals del Pallars Sobirà


Monza rescata l’interès per la fórmula 1 | Editorial | L'Esportiu de Catalunya\nMonza rescata l’interès per la fórmula 1 Monza rescata l’interès per la fórmula 1 Monza rescata l’interès per la fórmula 1 Monza rescata l’interès per la fórmula 1 + Monza rescata l’interès per la fórmula 1 E-mail\n6 setembre 2020 18.47 h\nMonza rescata l’interès per la fórmula 1\nMonza rescata l’interès per la fórmula 1 Monza rescata l’interès per la fórmula 1 Monza rescata l’interès per la fórmula 1 Monza rescata l’interès per la fórmula 1 Monza rescata l’interès per la fórmula 1 E-mail\nLa llegenda negra de la F-1 actual diu que ha de ploure perquè no guanyin els de sempre, i a fe de Déu que la majoria de vegades és així. Hamilton i Mercedes acabaran l’any de la Covid-19 amb un altre títol, però la cursa d’avui, en una pista de llegenda –Monza, que ja formava part del calendari del primer campionat, el 1950– i en sec permet tornar a creure en aquesta disciplina com una competició d’interès alhora que dona pistes sobre com actuar sobre el reglament per afavorir la competitivitat.\nHa guanyat un francès de 24 anys, Pierre Gasly, a davant d’un espanyol de 26, Carlos Sainz, i d’un quebequès de 21, Lance Stroll, que hauria estat el vencedor si no hagués comès una errada quan era líder. Tots tres arribaven a Monza sense cap victòria. Els seus equips, Alpha Tauri, McLaren i Racing Point, estan molt lluny dels dominadors, Mercedes i Red Bull. Per a Alpha Tauri, a més, és la seva segona victòria després de la que va aconseguir un tal Sebastian Vettel el 2008, quan l’equip es deia Toro Rosso, justament a Monza.\nPer explicar aquest podi insòlit seria molt fàcil argumentar que Hamilton hauria guanyat amb una mà sense la penalització que li van imposar –i així hauria estat–, que Verstappen tampoc ha acabat la cursa i que parlar de decrepitud a Ferrari és quedar molt curt. Però, sent tot cert, és massa simplista. Val la pena anotar les dificultats dels Mercedes per avançar rivals. Que un McLaren hagi estat un mur per al sobrevalorat Valtteri Bottas es pot entendre, però que Hamilton hagi patit tant per avançar el Red Bull d’Albon en les últimes posicions del grup és simptomàtic. Els Mercedes són magnífics, un conjunt superior, i Hamilton és un fora de sèrie com Verstappen, Leclerc i potser ningú més. Però si no surten a davant i no s’escapen i la pista obliga a posar poca càrrega aerodinàmica per afavorir la velocitat punta –per alguna raó es coneix Monza com el Temple de la Velocitat– els bòlids alemanys ja no són hegemònics. El camí per reconduir l’interès per la F-1 és clar: igualar els monoplaces a base de retallar la preponderància de l’aerodinàmica o qualsevol altre factor que tregui pes al factor pilot. Liberty, el promotor de la F-1, és de matriu nord-americana, i en la IndyCar pot trobar bons exemples de com actuar.\nGasly (AlphaTauri) obté el seu primer triomf en un gran premi boig\nSebastian Vettel (Ferrari) fitxa per Aston Martin


Llagostera Ràdio - Una fleca de Santa Perpètua de Mogoda fa "el millor xuixo del món" després de guanyar el concurs que s'ha fet a Girona\nUna fleca de Santa Perpètua de Mogoda fa "el millor xuixo del món" després de guanyar el concurs que s'ha fet a Girona\nUn mestre pastisser durant una demostració d'elaboració d'un xuixo. / Foto: Àgora Dolça\nArticle Anterior Adif demana apartar cautelarment el vigilant de seguretat a Girona que va insultar uns joves immigrants en una estació\nSegüent Article Els cellers de la DO Empordà seran els primers de l'estat espanyol en utilitzar una nova varietat de raïm\nLa segona edició del Concurs Mundial de Xuixos de Girona ha premiat la fleca de Santa Perpètua de Mogoda Pa Artesà del Vallès.\nAquest establiment pot presumir des d'aquest diumenge de tenir el millor xuixo del món. I és que els vallesans han guanyat a 34 establiments més que han presentat els seus pastissos, en un any on s'havien endurit les normes.\nDe fet, enguany no es podia "injectar" la crema un cop cuita la pasta, una tècnica que es fa servir en algunes fleques. Això, a banda de donar seguretat alimentària ja que fregint el xuixo amb la crema a dins es pasteuritza, permet valorar millor la tècnica de cada pastisser.\nEn aquest sentit, l'organitzador del concurs, el periodista, Salvador Garcia-Arbós, remarca que elaborar un xuixo "ha d'implicar el coneixement de la tecnologia", sobre la pasta, els plecs, la crema o la fregida. De fet, Garcia-Arbós ha destacat que un dels objectius que té el concurs és "donar suport, potenciar i posar les piles per fer recerca als establiments tradicionals".\nEl concurs de xuixos s'ha emmarcat dins l'Àgora Dolça que s'ha celebrat aquest cap de setmana a Girona. Entre els diferents actes que s'hi ha dut a terme hi ha una Fira Dolça que es va fer dissabte a la Plaça Catalunya amb diverses parades on els visitants podien degustar i comprar productes relacionats amb la pastisseria.\nAquest diumenge ha estat el dia en què s'ha celebrat el concurs de xuixos, i l'esdeveniment s'allarga fins avui dilluns quan es fa 'La Fira + Dolça'. Es tracta d'una jornada tècnica dirigida als professionals del sector i en la qual es faran xerrades, demostracions i degustacions. Tot plegat acabarà amb la presentació oficial de Casa Cacao, l'hotel dels germans Roca que té un obrador i una botiga de xocolata a la planta baixa, i que es va inaugurar fa unes setmanes.


Cap Vermell - MERCADONA dona 20 tones de productes de primera necessitat a la Fundació Banc d'Aliments de Mallorca\nLa companyia de supermercats aferma la seva col·laboració amb l'organització lliurant, un any més, 20 tones de productes com pasta, arròs, llegums, galetes o bolquers després de renovar el seu conveni anual de col·laboració\nEl president de la Fundació Banc d’Aliments de Mallorca, Raimundo de Montis, amb la Directora de Relacions Externes Illes Balears, Bárbara Ordás\nMercadona ha donat 20 tones d'aliments i productes de primera necessitat a la Fundació Banc d’Aliments de Mallorca com pasta, arròs, llegums, galetes o bolquers. La companyia, a conseqüència de la crisi sanitària i econòmica en la qual estem vivint, ha reforçat el seu compromís d’estar al costat dels col·lectius més vulnerables.\nLa donació s'emmarca dins del conveni de col·laboració anual que han renovat aquest matí amb la finalitat que els aliments es distribueixin entre les prop de cent entitats sense ànim de lucre beneficiàries del Banc d'Aliments, que cobreixen les necessitats d'unes 35.000 persones.\nEl president de la Fundació Banc d'Aliments de Mallorca, Raimundo de Montis, va valorar “l'ajuda constant de Mercadona i la magnífica relació entre totes dues entitats. Saber que comptem any rere any amb el seu suport ens dóna tranquil·litat”.\nPer part seva, la directora de Relacions Externes d'Illes Balears, Bàrbara Ordás, va declarar: “És una satisfacció col·laborar amb el Banc d'Aliments tant en donacions privades que duem a terme com en Operacions Quilo. Agraïm enormement a l'entitat el seu treball i dedicació altruista, claus per a la societat balear”.


Quasi onze milions de ciutadans de totes les comunitats autònomes han confiant en José Luis Rodríguez Zapatero la responsabilitat de govern als proper quatre anys.\nLa voluntat de canvi, de superació d’enfrontaments, crispacions, intolerància, manipulació i mentides, s’ha reflectit a les urnes amb una nova majoria que, desitgem, faci possible un nou govern amb polítiques netament diferenciades des les que ha protagonitzat el Partit Popular als darrers anys.\nLa guerra d’Iraq, la laicitat de l’ensenyament, les polítiques socials i medioambientals, el respecte a la pluralitat cultural i lingüística de l’Estat, necessiten un canvi radical del ha estat les formes i maneres del darrer govern.\nA les Illes Balears i a Mallorca els resultats electorals amb un empatament de nombre de diputats entre el PP i el PSIB-PSOE ha consolidat el lideratge de Francesc Antich i, esperem, sigui una crida d’atenció al Govern de les Illes Balears per que rectifiqui la seva política d’agressió territorial i de confrontació lingüística.\nA l’enllaç de l’àlbum de fotos, es pot trobar moments d’aquestes eleccions del 14 de març del 2004.


'No puc deixar de sentir-me culpable del teu empresonament', carta de Salvador Cardús a Josep Rull\n‘No puc deixar de sentir-me culpable del teu empresonament’, carta de Salvador Cardús a Josep Rull\nCarta de Salvador Cardús a Josep Rull, que és a la presó d'Estremera des del 23 de març · 'Cartes per la llibertat' és un espai de VilaWeb per a expressar la solidaritat amb els presos polítics i exiliats i, alhora, per a fer conèixer qui són\nPer: Salvador Cardús i Ros\nTants fulls que escric cada setmana, i tant que em costa d’escriure’t una sola pàgina a tu! I això, n’estic segur, és per la desigualtat tan brutal que hi ha entre tu i jo vistes les condicions de la conversa que ara, amb neguit, enceto amb aquesta carta. Tan fàcil que ens ha estat sempre parlar cara a cara quan ens trobàvem pels carrers de Terrassa o en actes públics arreu del país! Parlo d’aquella facilitat de conversa que dóna la confiança en un interlocutor amb qui saps que hi ha un gran fons d’acord comú, i molt especialment en la manera d’estimar el país i la seva gent. En canvi, ara jo escric des de casa i m’adreço a tu que ets a la presó. Jo visc en llibertat –això sí, com tothom, sentint-nos vigilats–, i tu et mantens lliure d’esperit però estàs engabiat per la revenja d’un estat autoritari i repressor. Jo et parlo amb el cor encongit, i tu no et pots esbravar sense témer represàlies.\nHi ha una altra raó que també em neguiteja a l’hora d’escriure’t. I és que no puc deixar de sentir-me culpable –si vols, col·lectivament culpable– del teu empresonament. Hi ets, hi sou, per convicció pròpia, sí, però empesos per una onada de gent que us exigíem, amb un somriure a la cara –i una certa inconsciència– lleialtat al país i a la voluntat democràtica de la majoria. Ara surten tots els savis que diuen que què ens pensàvem, que érem uns ingenus, que ‘ningú havia dit que seria fàcil’… I, encara pitjor, apareixen aquests cínics que excusen la seva covardia dient que ja estàveu avisats. Com si no vinguéssim d’un règim franquista que també ens tenia avisats, i no pas per això es renunciava a la lluita. Jo mateix, potser sense mesurar-ne prou les conseqüències, havia escrit que fins que algú no estigués disposat a anar a la presó, no ens en sortiríem. Però jo, que no en dec ser gaire, de savi, tot i comptar amb tota mena de resistències, no preveia l’empresonament efectiu, llarg i cruel, de gent tan honrada i tan pacífica com tu.\nSé que políticament ets allà on t’ha portat la fidelitat al teu compromís de sempre. Sempre has volgut la independència de Catalunya. Fins i tot des d’abans de la teva militància a les Joventuts Nacionalistes de Catalunya, iniciada el 1986. Coneixent la teva vocació de servei al país, sé que mai no has dubtat que aquest país s’havia d’emancipar de la relació colonial de facto que ens lligava a l’estat espanyol. I, acabat l’autonomisme a què s’havia compromès la generació que va fer la transició –per cert, liquidat molt abans que s’apliqués el 155–, sé que eres conscient que la teva generació era la que faria el pas definitiu. Com se solia dir fa uns anys, que ‘saltaria la paret’. Jo, per edat, m’he trobat a cavall d’una cosa i l’altra. Però tu, quinze anys més jove, i amb una llarga llista de compromisos –a la JNC, a CDC, a l’Ajuntament de Terrassa, al Parlament de Catalunya, al PDECat o com a conseller–, estaves cridat a arribar fins al final. I a fe de déu que hi has anat!\nTanmateix, l’acceptació voluntària –que jo trobo heroica– del lloc on t’ha portat el teu compromís patriòtic, en cap cas pot ser un destí final ni, encara menys, serà un sacrifici inútil. El sacrifici que fas tu, i el que fan la resta de presos i exiliats polítics, acabarà essent la palanca que ho mourà tot, definitivament i a favor de la llibertat i l’emancipació d’aquest país. Tant de bo us ho haguéssiu pogut estalviar, és clar. Però crec que som davant un gest a l’altura de la força de la dels milions de ciutadans compromesos amb la llibertat d’aquest país. Ara que coneixem fins on és capaç d’arribar l’adversari, sabem que aquesta era una condició necessària. I, si no suficient, sí que amb la resistència i la conjura dels milions de catalans que no ens pensem moure del carrer, acabarem de fer possible aquesta gran promesa de llibertat i prosperitat que tenim pel país.\nSé que no et serà un gran consol que només m’ho sembli a mi, però crec que en contra del que diuen els pessimistes de torn, tot plegat serà més curt que no podem suposar ara. I ja m’imagino com serà la rebuda el dia que aconseguim alliberar-vos de les seves presons. Perquè si hem resistit malgrat tants contratemps, tantes amenaces, tanta desolació, tanta por, tants desenganys, tant de dolor, què no farà aquest poble que tant estima la pau i la llibertat el dia que sigueu lliures i us deixin en pau?\nEstimat Josep, des que sou a la presó i l’exili, fins i tot quan ara omplim carrers, els continuem trobant mig buits. Us trobem molt a faltar. És per això que cada vespre, a dos quarts de vuit, a Terrassa, uns quants centenars de conciutadans teus ens trobem al Raval de Montserrat per omplir aquest buit –el teu, i el del Lluís Puig–, que no estem disposats a deixar que l’ocupi ningú que no siguis tu amb la teva tornada.


El perro mongol - Cicle de cinema i drets dels infants\n// El perro mongol\nDates d’exhibició: diumenges 16 i 30 de novembre, 11h\nEl dret de l’infant a ser estimat i respectat en la família.\nLa família com a àmbit natural per al ple desenvolupament de l’infant com a persona.\nLa família com a peça fonamental per a la integració social de l’infant.\nEl dret de l'infant a una llar.\nDesprés de passar el curs escolar internada en un centre educatiu de la ciutat, una nena de 8 anys torna a la cabana de l’estepa mongola on viu amb la seva família. Malgrat la situació d’aïllament quasi absolut, la vida transcorre amb harmonia. Se succeeixen petits conflictes quotidians amb el pare, la mare i els germans. Com arreu del món, aquests contribueixen al creixement personal de la filla gran. Mentre recull llenya per a la seva mare, un dia troba un cadell de gos. Se l’emporta a casa i se’l voldria quedar. Però el seu pare s’hi nega perquè té por que sigui descendent de llops i els porti mala sort.\nTítol: El perro mongol\nTítol original: Die Höehle des gelben Hundes\nIntèrprets: Batchuluun Urjindorj, Buyandulam Daramdadi Batchuluun, Nansal Batchuluun, Nansalmaa Batchuluun, Batbayar Batchuluun\nÉs una pel·lícula precisament per observar i gaudir de les imatges i petites accions integrades en el ritme natural de l’entorn.\nMalgrat el to realista que té, El perro mongol no és un documental. Es construeix una història dramàtica a partir de la vida quotidiana d‘una família senzilla. No hi ha grans girs dramàtics en l’acció ni una trama intrigant però la pel·lícula s’emporta el públic.\nDestaca l’harmonia familiar que transmet el film, malgrat la duresa de la vida aïllada i nòmada, i l’escassetat de recursos que hi ha a l’abast.\nRessalten els valors ecològics de la pel·lícula realçats per la bellesa dels paisatges mongols i la fotografia de la pel·lícula.\nSobresurt la reflexió que el film planteja, per defecte, sobre el model de vida occidental i urbà.\n1. Identificar i comentar situacions properes a les quals ens remeten les escenes de la pel·lícula, sobretot al voltant del paper de la família en el ple desenvolupament dels infants.\nFragment de pel·lícula anterior de la directora, La historia del camello que llora:


Preneu mesures des d’ara contra el mosquit tigre al Rosselló - La Clau\nPreneu mesures des d’ara contra el mosquit tigre al Rosselló\nInstal·lar rateres abans de l’arribada de l’Aedes albopictus limita la seva proliferació\nDiumenge, 26 d'abril de 2020. 18:40h\nAedes albopictus, mosquit tigre © ACN\nLa lluita contra el mosquit tigre imposa una presa en compte des d’ara, abans de l’estiu.\nL’arribada del mosquit tigre és imminent al Catalunya del Nord, atès l’augment de les temperatures associades a les darreres pluges. Enguany, s’hauria s’instal·lar i picar més d’hora, després d’aparèixer a la frontissa entre maig i juny el 2019, segons la pàgina Vigilance Moustiques.\nL’Entesa Interdepartamental de Control de Mosquits (EID), a Canet de Rosselló, fa un seguiment del progrés d’aquest insecte colonitzador que resisteix a polvorització aèria, a diferència dels mosquits habituals. És impossible eradicar Aedes albopictus, però la previsió de la seva arribada, a partir d’ara, permet reduir la seva proliferació estiuenca. És possible limitar la seva presència mitjançant l’eliminació de l’aigua del contenidor més petit, fins a canalaleres obstruïdes. També és possible instal·lar paranys amb aspirador, a l'exterior, identificant la millor ubicació. Algunes rateres desprenen un imitador d’olor a la pell humana, apreciat per aquest insecte espantós, que acaba capturat en una bossa on es deshidrata i mor.\nUn mosquit femella produeix fins a 200 nens\nMentre que el mosquit comú és nocturn, el tigre és diürn i ataca principalment al nivell del sòl, els peus i les cames. Aquest insecte, recognoscible per les seves ratlles blanques i negres, pot portar malalties greus com el xikungunya, la febre del dengue i el virus del zika. Pot posar els seus ous en zones molt petites amb aigua, fins i tot la tapa d’una ampolla. Un sol mosquit pot produir entre 50 i 200 cries en un període de 3 a 6 setmanes.


El Govern demana que Barcelona i Lleida continuïn a la fase 2 la setmana que ve, i la Fiscalia demana 10 anys de presó per a Trapero: les claus del vespre amb Antoni Bassas (08/06/2020) (Antoni Bassas)\nEl Govern demana que Barcelona i Lleida continuïn a la fase 2 la setmana que ve, i la Fiscalia demana 10 anys de presó per a Trapero: les claus del vespre amb Antoni Bassas (08/06/2020)\n6 min. 08/06/2020 19:55\nBona nit des de l'ARA, repassem l'actualitat que ens deixa el dilluns 8 de juny del 2020.\n1. El Govern proposa que Girona i la Catalunya Central passin a la fase 3 la setmana que ve. Barcelona i Lleida continuaran a la fase 2.\nEl Govern proposa que Girona i la Catalunya Central passin a la fase 3 el 15 de juny\n2. Seguint la sentència del Tribunal Suprem, la Fiscalia ha rebaixat l'acusació de rebel·lió a sedició, però la petició de penes per al major Trapero, l'ex director general Pere Soler i l'ex secretari general d'Interior Cèsar Puig només es veu reduïda d'11 a 10 anys de presó i inhabilitació absoluta. També ha anunciat l'alternativa d'una condemna per desobediència, que no implica presó.\nLa Fiscalia rebaixa a 10 anys per sedició l'acusació contra Trapero i obre la porta perquè sigui només per desobediència\nLa desobediència requereix una negativa "oberta" al compliment de les resolucions judicials, cosa que és difícilment atribuïble a Trapero perquè sempre va manifestar la voluntat d'aturar el referèndum.\nLa Fiscalia sosté que hi va haver una estratègia concertada per fer la independència, amb els Mossos com una pota fonamental, amb l'única diferència que la violència ja no és un element estructural.\nPel que fa al 20-S, ja no s'utilitzen adjectius per parlar dels danys als Patrol de la Guàrdia Civil ni les expressions com "massa" o "tumult" per definir la concentració davant la conselleria d'Economia. La descripció de la sortida de la secretària judicial del jutjat número 13 de l'edifici és breu i sense qualificatius, i no hi ha ni una sola referència al suposat intent dels manifestants d'esbotzar la porta de la conselleria, un dels recursos insistents de la Fiscalia al Suprem.\nPassa el mateix amb l'1-O. Es limita a reiterar que el dispositiu dels Mossos va dissenyar un operatiu "deliberadament ineficaç" per "facilitar" la votació. En definitiva, el ministeri públic considera que Trapero, Puig i Soler van contribuir "de manera decisiva perquè els Mossos es posessin al servei del pla secessionista".\nL'advocada de Trapero, Olga Tubau, ha ratificat que en reclamava l'absolució quan la jutge li ha preguntat si volia anunciar les seves conclusions.\n3. Més tribunals. La Fiscalia del Tribunal Suprem investigarà el rei emèrit Joan Carles de Borbó sobre les presumptes comissions pagades en l'adjudicació del tren d'alta velocitat entre les ciutats de Medina i la Meca, adjudicada l'octubre del 2011 i que té un valor de 6.736 milions d'euros.\nLa investigació "se centra precisament en delimitar o descartar la rellevància penal dels fets que passen amb posterioritat al mes de juny del 2014, moment en què el rei emèrit va deixar d'estar protegit per la inviolabilitat que la Constitució espanyola reconeix al cap de l'Estat".\nAixò vol dir que el rei emèrit espanyol anirà a declarar en qualitat d'investigat, i també la seva examant Corinna Larsen.\n4. Després de tres dies consecutius amb un sol mort per coronavirus a Espanya, el ministeri de Sanitat informa aquest dilluns que no ha registrat cap difunt per la pandèmia en les últimes 24 hores. I aquest dilluns el ministeri informa de 48 positius, la xifra més baixa des del 5 de març.\nCap mort en 24h a l'Estat per coronavirus i 48 positius per PCR, la xifra més baixa des del 5 de març\nA Catalunya el nombre de morts per coronavirus ha augmentat aquest dilluns en 8 defuncions i la xifra total arriba a les 12.403. A les dades de l'actualització hi ha comptabilitzats casos dels últims dies que no s'havien inclòs al recompte fins ara. De les vuit morts més vinculades amb el coronavirus, però només una correspon a les últimes 24 hores.\n5. Per cert, Nova Zelanda és el primer país que dona per eliminat el covid-19. Les úniques normes que hauran de complir a partir d'avui els neozelandesos seran rentar-se les mans, tossir i esternudar a la part interior del colze i quedar-se a casa si estàs malalt.\n6. Nova topada entre Junts per Catalunya i ERC, aquesta vegada pel contracte de 17 milions d'euros que ha subscrit la conselleria de Salut amb una filial de Ferrovial perquè faci el rastreig dels contactes de persones que han donat positiu per coronavirus. Els republicans han assegurat que el departament rectificarà.\nERC assegura que Salut ja treballa per "revertir" el contracte amb Ferrovial pel rastreig de contactes\nMarta Vilalta: "Tot i haver-ho fet correctament ens hem conjurat per buscar alternatives i revertir aquest allargament de contracte que fins ara gestionava el 061 i fer-ho d'una manera molt millor per a la ciutadania i la gestió de la Generalitat".\nLa portaveu d'ERC Marta Vilalta ha avisat que el seu partit no accepta "lliçons en l'àmbit de la gestió pública i de la presa de decisions". L'oposició ja es belluga. Granados, del PSC, diu: "Hem entrat preguntes al Parlament perquè no entenem quins són els criteris del departament de Salut per a aquesta contractació a Ferrovial per aquest volum de diners, el contracte més gran de tot l'estat d'alarma i un contracte que no ha estat per concurs". I Jéssica Albiach: "Nosaltres considerem que aquesta externalització el que fa és trencar consensos que s'havien consolidat en aquestes setmanes. Hem vist com les retallades i externalitzacions afebleixen el nostre sistema de sanitat pública i per això hem registrat una bateria de preguntes i demanem la compareixença de la consellera de Salut".\nLa primària reclama poder liderar el rastreig de contactes i critica l'externalització\n7. La Sagrada Família obrirà els dos primers caps de setmana del mes de juliol, per als sanitaris, els cossos de seguretat o entitats com Càritas i Mans Unides. A partir del 18 de juliol i fins a finals d'any, el temple oferirà 125.000 entrades per poder fer la visita –també de manera gratuïta– tots els caps de setmana en horari de tarda als barcelonins.\nEl director general de la Junta Constructora , Xavier Martínez, ha reconegut que és "massa aviat" per poder saber si es manté el 2026 com a data de finalització del temple. Ara els ingressos són "zero" i, per tant, defensen que no es pot destinar res a les obres mentre no es reactivi el turisme.\nQuan el temple torni a obrir les portes, a partir del 4 de juliol, s'acabarà el període més llarg –tret de la Guerra Civil– en què ha estat tancat: 114 dies.\n8. I acabem amb el pronòstic del temps: on i quan plourà demà? Els ruixats es concentraran sobretot a les comarques de Girona i de Barcelona, tant a la costa com en sectors interiors. Descarregaran especialment a la tarda i aniran acompanyats de tempesta en molts casos. La sensació d'estiu trigarà uns quants dies en tornar.\nLa méteo: xàfecs i tempestes s'allargaran bona part de la setmana\nI fins aquí les claus del vespre. Gràcies per connectar-vos a l'ARA. Demà a quarts de nou tornarem a les claus del dia. Bona nit i que descansin.\nL'anàlisi d'Antoni Bassas: "Presidenta Forcadell, la justícia no canvia de fase"\nEl Garraf i l'Alt Penedès s'integren en la regió de Barcelona i s'hi permet la mobilitat\n"Ens calia comprar roba des de fa temps"